સરકારી સંસ્થાઓની ચૂંટણી ઔઇ-વોટિંગથી કરાવવાનું આયોજન
ગુજરાત સરકાર સાથે સંકળાયેલા ૨૦૯ કૃષિ ઉત્પન બજાર સમિતિઓ તથા સહકારી સંસ્થાઓ ઉપરાંત ઉદ્યોગ વિભાગ હેઠળની ચેમ્બર ઑફ કોમર્સ, શિક્ષણ વિભાગ હેઠળની યુનિવર્સિટીઓ તથા સંલગ્ન કૉલેજોની ચૂંટણીઓ ઇ-વોટિંગ સિસ્ટમથી કરાવી દેવાનું આયોજન કરવામાં આવી રહ્યું છે. આ અંગેનો એક પત્ર રાજ્યના ચૂંટણી પંચના કમિશનર કે.સી. કપૂરે પંદરમી ડિસેમ્બરે રાજ્યની વિવિધ સરકારી સંસ્થાઓને એક પત્ર લખીના ઇ-વોટિંગ સિસ્ટમથી ચૂંટણી યોજવા અંગેના તેમના ઇરાદાની જાણ કરી છે. સરકારી નિયંત્રણ હેઠળની તમામ સંસ્થાઓની ચૂંટણી ઇ-વોટિંગના માધ્યમથી કરાવવાનું આયોજન કરાઈ રહ્યું છે.
ચૂંટણી પંચે રૃા. ૨૫ કરોડના ખર્ચે સચિવાલયમાં ખાસ ડેટા સેન્ટર તૈયાર કર્યું
તેનાથી ચૂંટણી ઝડપી અને પેપરલેસ બની જશે. તેમ જ તેના પરિણામો જાહેર કરવાની પ્રક્રિયા પણ આસાન અને ઝડપી બની જશે. આ પ્રક્રિયાનો અમલ કરવા માટે રાજ્યના ચૂંટણી પંચે રૃા. ૨૫ કરોડના ખર્ચે ગાંધીનગર ખાતે સચિવાલયમાં બ્લોક નંબર ૯/૯માં ડેટા સેન્ટર પણ તૈયાર કરી દેવામાં આવ્યું છે.
ગાંધીનગરમાં આવ્યા વિના જ જે તે સરકારી સંસ્થા તેમની ચૂંટણી ઇ-વોટિંગથી કરી શકે તેવી સિસ્ટમ તૈયાર કરી દેવામાં આવી છે.
ઓનલાઈન ઇ-વોટિંગથી ચૂંટણી યોજવાને કારણે ચૂંટણી માટે કરવો પડનારો ખર્ચ પણ ખાસ્સો ઘટી જવાની સંભાવના છે. સ્થાનિક સ્વરાજની સંસ્થાઓની ચૂંટણી ઇ-વોટિંગ સિસ્ટમથી કરાવવામાં આવી છે. હવે તેનું ફલક વિસ્તારીને વધુ ને વધુ લોકો સુધી લઈ જવાનું આયોજન કરવામાં આવી ઔરહ્યું છે.
આ આયોજનના અમલ માટે કે.સી. કપૂરે ઉચ્ચ શિક્ષણ કમિશનર, ઉદ્યોગ કમિશનર, સહકારી મંડળીઓના રજિસ્ટ્રાર અને ખેત ઉત્પન્ન બજાર સમિતિના નિયામકને ૧૫મી ડિસેમ્બરે એક પત્ર લખીને જાણ કરી છે.
ગુજરાતની તમામ ૨૦૯ કૃષિ ઉત્પન્ન બજાર સમિતિઓની ઉપરાંત સહકારી ક્ષેત્રની અન્ય સંસ્થાઓની ચૂંટણી ઇ-વોટિંગના માધ્યમથી કરવાના ચૂંટણી પંચના નિર્ણય સામે વિરોધ થવાના એંધાણો મળી રહ્યા છે. આ સિસ્ટમ ફૂલપ્રુફ હોવાનું ચૂંટણી પંચનું માનવું હોવા છતાંય સહકારી ક્ષેત્રના આગેવાનોને તે માન્ય ન હોવાનું જણાઈ રહ્યું છે. આ મુદ્દે ચર્ચા કરવા માટે આગામી મહિનામાં તેઓ એક બેઠક યોજવાનું આયોજન કરી રહ્યા હોવાનું જાણવા મળી રહ્યું છે.
ઓનલાઈન ઇ-વોટિંગ માટે કરેલી તૈયારીઓ
-	ગાંધીનગરમાં સ્વતંત્ર ડેટા સેન્ટર તૈયાર કરાયું
-	જે સંસ્થાની ચૂંટણી હોય તેના જે મતદાતાઓ ઇ-વોટિંગ કરાવવા માગતા હોય તેવા ઉમેદવારોએ તેમના નામની નોંધણી કરાવવાની રહેશે.
-	ઇ-વોટર્સ પર્સનલ કોમ્પ્યુટરથી કે લેપટોપ પરથી ઘેર બેઠાં વોટિંગ કરી શકશે.
-	ઇ-વોટિંગની ગુપ્તતા જાળવી રાખવા માટે મતદાદરને યુઝર્સ નેઇમ, પાસવર્ડ ઉપરાંત મતદાન વખતે ઇન્ટરનેટ પાસવર્ડ પણ આપવામાં આવશે. ઇન્ટરનેટ પાસવર્ડ તેમના રજિસ્ટર્ડ મોબાઈલ પર મોકલવામાં આવશે.